SK Úradný vestník Európskej únie C 310/8

Uverejnenie žiadosti o schválenie nepodstatnej zmeny v súlade s článkom 53 ods. 2 druhým pododsekom nariadenia Európskeho parlamentu a Rady (EÚ) č. 1151/2012

(2015/C 310/08)

Európska komisia schválila túto žiadosť o nepodstatnú zmenu v súlade článkom 6 ods. 2 druhým pododsekom delegovaného nariadenia Komisie (EÚ) č. 664/2014 (1).

ŽIADOSŤ O SCHVÁLENIE NEPODSTATNEJ ZMENY

Žiadosť o schválenie nepodstatnej zmeny v súlade článkom 53 ods. 2 druhým pododsekom nariadenia Európskeho parlamentu a Rady (EÚ) č. 1151/2012 (2)

„EDAM HOLLAND“

EÚ č.: NL-PGI-0105-01336 – 18.5.2015

CHOP ( ) CHZO ( X ) ZTŠ ( )

1. Skupina žiadateľov a oprávnený záujem

Názov : Nederlandse Zuivel Organisatie (NZO) Adresa : Postbus 93044 2509AA Den Haag NEDERLAND Tel. : +31 702191702 E-mail : info@nzo.nl Zloženie : výrobcovia/spracovatelia ( X ) ostatní ( )

Oprávnený záujem

Oprávnený záujem NZO vychádza zo skutočnosti, že NZO ako „skupina“ v zmysle článku 8 nariadenia (EÚ) č. 1151/2012 konkrétne splnila svoje štatutárne ciele predložením žiadosti o zápis názvu „Edam Holland“ do registra ako chráneného zemepisného označenia (CHZO).

NZO už bola uznaná vnútroštátnymi orgánmi a Komisiou ako „skupina“ v zmysle nariadenia (EÚ) č. 1151/2012. Toto uznanie samo osebe znamená, že vzhľadom na požiadavky, ktoré uchádzači musia splniť, aby mohli byť označení ako „skupina“, má NZO v súvislosti s touto žiadosťou oprávnený záujem. Dôležitá je aj skutočnosť, že NZO vo svojom vzťahu s vnútroštátnymi orgánmi a Komisiou vo všeobecnosti vždy zastupovala záujmy holandského mliekarenského priemyslu, a najmä holandských výrobcov syra.

2. Členský štát alebo tretia krajina

Holandsko

3. Položky v špecifikácii, ktorých sa zmena týka

— ☒ Opis výrobku — ☐ Dôkaz o pôvode — ☐ Spôsob výroby — ☐ Súvislosť — ☐ Označovanie — ☐ Iné [uveďte]

4. Typ zmeny (zmien)

— ☐ Zmena špecifikácie výrobku s registrovaným CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nie je potrebná zmena uverejneného jednotného dokumentu. — ☒ Zmena špecifikácie výrobku s registrovaným CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej je potrebná zmena uverejneného jednotného dokumentu. — ☐ Zmena špecifikácie výrobku s registrovanou CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument). — ☐ Zmena špecifikácie registrovanej ZTŠ, ktorá sa považuje za nepodstatnú v zmysle článku 53 ods. 2 štvrtého pododseku nariadenia (EÚ) č. 1151/2012.

5. Zmena (zmeny)

5.1. Opis výrobku

Druhý odsek (Zloženie) bodu 3.2 (Opis) „Zhrnutia“ znie takto:

„‚Edam Holland‘ sa vyrába z jednej alebo viacerých nasledujúcich surovín:

— mlieka, smotany a odstredeného alebo poloodstredeného kravského mlieka (výhradne z kravského mlieka) od holandských výrobcov mlieka.“

S cieľom lepšie zohľadniť zmenené vnútroštátne právne predpisy by sme predmetný odsek chceli preformulovať takto:

„‚Edam Holland‘ sa vyrába z jednej alebo viacerých nasledujúcich surovín:

— kravského mlieka alebo výrobkov z kravského mlieka, v ktorých pomer srvátkových bielkovín ku kazeínu z kravského mlieka nie je prekročený. Kravské mlieko pochádza výlučne od holandských výrobcov mlieka“.

Týmto objasnením sa zohľadňujú nedávne zmeny vnútroštátnych právnych predpisov. Účelom zmienky o pomere srvátková bielkovina/kazeín je zabrániť výrobe syru „Edam Holland“ s príliš vysokým obsahom srvátkových bielkovín, ktorý by mohol kvalitu tohto syra znížiť. Cieľom tejto zmeny je preto zabezpečiť kvalitu charakteristickú pre CHZO „Edam Holland“. Suroviny musia v plnej miere spĺňať požiadavky týkajúce sa holandského pôvodu stanovené v bode 4.5 prílohy II k nariadeniu (EÚ) č. 1121/2010.

JEDNOTNÝ DOKUMENT

„EDAM HOLLAND“

EÚ č.: NL-PGI-0105-01336 – 18.5.2015

CHOP ( ) CHZO ( X )

1. Názov

„Edam Holland“.

2. Členský štát alebo tretia krajina

Holandsko.

3. Opis poľnohospodárskeho výrobku alebo potraviny

3.1. Druh výrobku

1.3. Syry.

3.2. Opis výrobku, na ktorý sa vzťahuje názov uvedený v bode 1

„Edam Holland“ je prirodzene vyzretý polotvrdý syr. Vyrába sa v Holandsku z kravského mlieka získavaného od holandských výrobcov mlieka a v špeciálnych holandských komorách dozrieva na výrobok vhodný pre konečného spotrebiteľa.

Zloženie:

„Edam Holland“ sa vyrába z jednej alebo viacerých nasledujúcich surovín:

— kravského mlieka alebo výrobkov z kravského mlieka, v ktorých pomer srvátkových bielkovín ku kazeínu z kravského mlieka nie je prekročený. Kravské mlieko pochádza výlučne od holandských výrobcov mlieka.

Charakteristické vlastnosti:

Syr má formu gule sploštenej na vrchu a spodku, alebo môže mať tvar bochníka alebo bloku. Špecifikácie sú uvedené v tabuľke.

Druh Hmotnosť Obsah tuku v sušine Obsah vlhkosti (max.) Obsah soli v sušine (max.) „Baby Edam Holland“ max. 1,5 kg 40,0 – 44,0 % 46,5 % 5,4 % „Edam Holland“ (guľa) 1,5 – 2,5 kg 40,0 – 44,0 % 45,5 % 5,0 % „Edam Holland Bros“ (tvrdý) 1,5 – 2,5 kg 40,0 – 44,0 % 47,5 % 5,3 % „Edam Holland Stip“ 1,5 – 2,5 kg 40,0 – 44,0 % 45,5 % 6,0 % „Edam Holland“ (blok) max. 20 kg 40,0 – 44,0 % 46,0 % 4,6 % „Edam Holland“ (veľký bochník) 4 – 5 kg 40,0 – 44,0 % 46,0 % 4,6 % „Edam Holland“ (malý bochník) 2 – 3 kg 40,0 – 44,0 % 47,0 % 4,8 %

Obsah vlhkosti sa vzťahuje na syr 12 dní po prvom dni výroby, okrem syra „Baby Edam Holland“, na ktorý sa uvedený obsah vlhkosti vzťahuje päť dní po prvom dni výroby.

Ďalšie charakteristické vlastnosti sú:

— Chuť: jemná až štipľavá v závislosti od veku a druhu.

— Priečny rez: farba musí byť rovnomerná s niekoľkými malými okrúhlymi okami. „Bros Edam Holland“ má veľké množstvo malých ôk. Farba syra je slonovinová až žltá.

— Kôra: kôra je pevná, hladká, suchá, čistá a neobsahuje plesňovú flóru. Vzniká pri sušení počas zrenia.

— Konzistencia: mladý syr „Edam Holland“ musí byť dostatočne pevný a dať sa ľahko krájať. Ďalším zrením nadobúda pevnejšiu a tuhšiu štruktúru. „Bros Edam Holland“ musí byť dostatočne pevný a tvrdý.

— Čas zrenia: minimálne 28 dní (v prípade „Baby Edam Holland“ minimálne 21 dní).

— „Edam Holland“ je prirodzene vyzretý syr. V prípade syra „Edam Holland“ nie je povolené zrenie vo fólii.

— Teplota zrenia: minimálne 12 °C.

— Vek: trvanlivosť sa pohybuje od minimálne 28 dní od výroby („Baby Edam Holland“) po viac ako rok.

Osobitné kritériá kvality:

— Mlieko, smotana alebo poloodstredené mlieko po dodaní výrobcovi syra, ktorý ich uskladní, sa tepelne nespracovávajú vôbec alebo sa len nepasterizačne tepelne spracujú.

— Smotana a odstredené alebo poloodstredené mlieko sa podrobia pasterizácii bezprostredne pred spracovaním do syra „Edam Holland“ tak, aby spĺňali tieto kritériá: — aktivita fosfatázy je nezistiteľná, pričom aktivita peroxidázy je zistiteľná, — kyslosť smotany prepočítaná na výrobok bez tuku je najviac 20 mmol NaOH na liter, ak obsah laktátu nepresiahne 200 mg na 100 g beztukovej hmoty, — v 0,1 ml nie sú zistiteľné žiadne koliformné mikroorganizmy.

— Suroviny sa tesne predtým, ako sa použijú na výrobu syra „Edam Holland“, musia pasterizovať tak, aby sa obsah nedenaturovaných srvátkových bielkovín neodchyľoval od obsahu týchto bielkovín v nepasterizovanej surovine podobného typu a kvality, alebo sa odchyľoval iba mierne.

— Pri výrobe syra „Edam Holland“ možno použiť iba geneticky nemodifikované kultúry mikroorganizmov tvoriacich kyselinu mliečnu a arómu. Vhodné mezofilné štartovacie kultúry v prípade syra „Edam Holland“ pozostávajú z kultúr týchto mikroorganizmov: baktérie rodu Lactococcus a Leuconostoc L alebo LD, prípadne v kombinácii s termofilnými kultúrami Lactobacillus a/alebo Lactococcus. Dostupné štartovacie kultúry hrajú veľmi dôležitú úlohu pri procese zrenia a tvorbe typickej chuti a arómy.

— Syridlo: na výrobu syra „Edam Holland“ sa používa iba teľacie syridlo. Iné typy syridla možno použiť iba vo výnimočných prípadoch, napríklad ak to bude potrebné z dôvodu chorôb zvierat. Používané syridlo musí v takom prípade spĺňať podmienky, ktoré ustanovuje Warenwetbesluit Zuivel (vyhláška o mliečnych výrobkoch k zákonu o tovare).

— Obsah dusitanov v syre „Edam Holland“, vyjadrený v iónoch dusitanov, nie je vyšší ako 2 mg na kg syra.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Spôsob výroby

Syr „Edam Holland“ sa vyrába z mlieka od holandských výrobcov mlieka. Výrobca chladí mlieko na maximálne 6 °C a skladuje v chladiacich nádržiach v podniku. Do závodu na výrobu syra sa dopravuje do 72 hodín. Po príchode do závodu na výrobu syra sa buď ihneď spracuje alebo termizuje (nepasterizačné, ľahké ošetrenie teplom) a na krátky čas sa uloží do chladného skladu predtým, než sa z neho pripraví syrárske mlieko.

Obsah tuku v mlieku sa štandardizuje tak, že sa nastaví taký pomer tuku a bielkovín, aby sa obsah tuku v konečnom výrobku pohyboval medzi 40 % a 44 % tuku v sušine. Mlieko na výrobu syra sa pasterizuje 15 sekúnd pri teplote aspoň 72 °C. Zráža sa pri teplote približne 30 °C. Pre syr „Edam Holland“ je typické oddelenie a zrážanie mliečnych bielkovín, ktoré prebieha počas tohto procesu.

Syrenina získaná koaguláciou sa oddelí od srvátky a následne sa spracuje a premyje, aby sa zabezpečilo, že obsah vlhkosti a pH dosiahnu želanú úroveň.

Syrenina sa vo formách vylisuje do správneho tvaru a želanej hmotnosti. Výsledný „syr“ sa potom ponorí do soľného roztoku.

„Edam Holland“ sa necháva zrieť vždy iba prirodzene, t. j. nechá sa zrieť na vzduchu a pravidelne sa otáča a kontroluje. Ako syr dozrieva, tvorí sa na ňom suchá kôra. Pri zabezpečení toho, aby bol enzymatický proces a proces zrenia dostatočný na rozvoj fyzikálnych a organoleptických kvalít, ktoré sú pre syr „Edam Holland“ také charakteristické, zohrávajú dôležitú úlohu čas a teplota. Syr „Edam Holland“ môže zrieť viac ako rok v závislosti od želanej chuti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Syr „Edam Holland“ možno nakrájať a zabaliť buď v Holandsku alebo mimo neho, za predpokladu, že baliarne, kde sa syr balí, disponujú komplexným administratívnym monitorovacím systémom v záujme zabezpečenia toho, aby bolo možné nakrájaný syr „Edam Holland“ vysledovať na základe jedinečnej kombinácie čísiel a písmen na značke a aby si spotrebiteľ mohol byť istý jeho pôvodom.

3.6. Špecifické pravidlá označovania výrobku, na ktorý sa vzťahuje registrovaný názov

„Edam Holland“ je chránené zemepisné označenie Európskej únie (CHZO).

Toto označenie sa musí umiestniť na viditeľné miesto na všetkých celých syroch na etikete umiestnenej na plochej strane syra a/alebo na páske ovinutej okolo syra. Toto označenie nie je povinné, ak sa syr predáva vopred nakrájaný a zabalený, ako je uvedené v bode 3.5. V takomto prípade musí byť názov „Edam Holland“ zobrazený na balení.

Na balení musí byť zobrazený jasný rozlišovací znak s cieľom umožniť spotrebiteľom identifikovať syr „Edam Holland“ v regáloch. Na základe názvu, použitej vlastnej identity (prebieha tvorba loga) a zobrazenia symbolu CHZO EÚ musí byť spotrebiteľom jasné, že „Edam Holland“ je výrobok odlišný od ostatných syrov „Edam“.

Dôkaz o pôvode

Na každý syr „Edam Holland“ sa pred vylisovaním syreniny umiestni kazeínová značka (pozri obrázok). Táto značka obsahuje označenie „Edam Holland“ spolu s kombináciou čísiel a písmen, ktorá je jedinečná pre každý syr (vo vzostupnom abecednom a číselnom poradí).

Holandský inštitút kontroly mlieka (Centraal Orgaan voor Kwaliteitsaangelegenheden in de Zuivel – COKZ) vedie register týchto jedinečných čísiel, v ktorom sa takisto nachádzajú záznamy všetkých údajov pochádzajúcich z testov (vrátane času a miesta). Toto označenie je pre spotrebiteľov ľahko rozpoznateľné a môže ho overiť schvaľovací orgán na základe kazeínovej značky a registra COKZ.

4. Stručné vymedzenie zemepisnej oblasti

Zemepisná oblasť

Zemepisná oblasť, na ktorú sa vzťahuje žiadosť, je Holandsko, t. j. európska časť Holandského kráľovstva.

5. Súvislosť so zemepisnou oblasťou

Súvislosť

Zemepisná zložka názvu tohto výrobku je „Holland“. Je všeobecne známe, že „Holland“ je synonymum úradnejšieho názvu „the Nederlands“. Počas obdobia trvania Holandskej republiky (od 17. do 19. storočia) bola provincia Holland najvplyvnejšou zo siedmich provincií.

Historické súvislosti

Syr „Edam Holland“ je klasickým príkladom holandskej tradície výroby syra, ktorá siaha až do stredoveku a vyvrcholila už v 17. storočí (Zlatý vek).

To, že je tamojšie mlieko také vhodné na výrobu vysoko kvalitného syra plného chuti, je do veľkej miery dané zemepisnou polohou Holandska (väčšinou pod úrovňou hladiny mora), jeho podnebím (prímorské podnebie) a zložením tráv, ktoré v tejto krajine rastú (prevažne na piesočnatej a ílovitej pôde).

Systémy zabezpečovania kvality zavedené u výrobcov mlieka a systém intenzívneho hodnotenia kvality (každá dodávka mlieka je testovaná a hodnotená v súlade s rôznymi parametrami kvality) spoločne zaručujú kvalitu mlieka. Okrem toho sa mlieko až do spracovania nachádza v uzavretom chladiacom reťazci, pričom doň vstupuje u výrobcu uskladním v chladenom sklade (maximálne 6 °C) a do výrobného závodu sa preváža v cisternách s chladením. Relatívne krátke vzdialenosti takisto pomáhajú udržať kvalitu mlieka.

Od začiatočnej farmárskej výroby cez výrobu v miestnych závodoch sa zo syra „Edam Holland“ stal výrobok, ktorý sa vyrába v celej krajine, je známy na celom svete a je významnou a stabilnou zložkou pri maximálnom zhodnocovaní mlieka z poľnohospodárskych podnikov. Začiatkom 20. storočia boli zavedené vnútroštátne právne predpisy týkajúce sa syra Edam a názov „Edam Holland“ sa ustanovil v Landbouwkwaliteitsbeschikking kaasproducten [rozhodnutie o kvalite poľnohospodárskych (syrových) výrobkov].

Imidž syra „Edam Holland“ u európskych spotrebiteľov

Z rozsiahleho prieskumu, ktorý sa uskutočnil v šiestich európskych krajinách, vyplynulo, že európski spotrebitelia považujú Holandsko za najvýznamnejšieho výrobcu syrov Edam (a Gouda).

„Edam Holland“ (a „Gouda Holland“) sú symbolmi holandského kultúrneho dedičstva. Európski spotrebitelia považujú syr „Edam Holland“ (a „Gouda Holland“) za značku. „Edam Holland“ (a „Gouda Holland“) sú synonymami kvalitných holandských výrobkov. Z prieskumu trhu (ktorý sa uskutočnil na reprezentatívnej vzorke 1 250 respondentov na členský štát so spoľahlivosťou 97,5 %) v šiestich členských štátoch, v ktorých je spotreba syra Edam (a syra Gouda) najvyššia, vyplýva, že:

— medzi syrom Edam a Holandskom je silná asociácia;

— syr „Edam Holland“ je populárnejší ako syr Edam, ktorý sa vyrába mimo Holandska;

— takmer polovica spotrebiteľov v členských štátoch, ktorí sa zúčastnili na prieskume, sa domnieva, že všetok syr Edam sa vyrába v Holandsku;

— syr Edam z Holandska dosiahol výrazne vyššie hodnotenie, pokiaľ ide o premenné ako „vynikajúca kvalita“, „tradičná výroba“ a „pôvodný výrobok“.

Holandská vláda aj mliekarenský priemysel prijali počas mnohých stáročí rôzne opatrenia a zákony s cieľom zabezpečiť udržanie kvality syra „Edam Holland“ (a „Gouda Holland“) na veľmi vysokej úrovni. Holandský mliekarenský priemysel okrem toho investoval značné finančné prostriedky s cieľom splniť normy tejto vysokej kvality a otvoriť, rozvíjať a udržať trhy. Od roku 1950 sa investovalo viac ako 1,4 miliardy NLG (635 miliónov EUR) do reklamy, zvyšovania informovanosti verejnosti a propagácie v Európe (okrem investícii v Holandsku).

Odkaz na uverejnenie špecifikácie

[článok 6 ods. 1 druhý pododsek nariadenia (EÚ) č. 1151/2012]

http://www.eu-streekproducten.nl/sites/default/files/Productdossier%20BGA%20Edam%20Holland%20gewijzigd.pdf

(1) Ú. v. EÚ L 179, 19.6.2014, s. 17.

(2) Ú. v. EÚ L 343, 14.12.2012, s. 1.